Bli kjent- øvelser

Det er lurt at dere i elevrådet blir godt kjent. Da er det både lettere og morsommere å samarbeide!

**Her er forslag til noen bli-bedre-kjent- øvelser:**

**Speed-praten:**

Elevrådet står på to rekker med ansiktet vendt mot hverandre.To og to snakker sammen i ett minutt før den ene rekken flytter ett hakk til siden slik at alle får ny samtalepartner. Er dere få, kan dere snakke i to minutter.

Velg hvilke av disse spørsmålene dere vil snakke om:

* Hvilken erfaring har du med elevrådsarbeid fra før?
* Hva ønsker du å få til i elevrådet i år?
* Er det noe du mener kan bli bedre på skolen?
* Hvorfor ville du bli tillitselev?

**Presenter hverandre:**

Del inn i to og to fra ulike trinn. Hvert par stiller hverandre noen spørsmål. Etter ti minutter, skal de presentere hverandre i plenum. Gjerne ha hjelpespørsmål framme på skjermen:

1. Hvilket utdanningsprogram går du på? Hvilke fag har du?
2. Hva er du opptatt av på fritiden?
3. Hva håper du vi skal få til i elevrådet?
4. Hva gjør deg glad?

I en variant av leken, har den ene personen bind for øynene og går rundt mens de prater og blir kjent. De bytter etter 10 min. De presenterer hverandre for elevrådet etterpå.

**Navneleken:**

Alle står i ring. Førstemann sier navnet sitt og en ting som har samme forbokstav, f. eks. Elise eple. Andremann må si førstemanns navn og ord og sitt eget. Deretter må alle si navnene og ordene til de første i ringen, og helt fram til seg selv.

**Elevrådsbingo:**

Kopier opp ett ark til hver elev. Sett av 10 min og la elevene mingle og samle signaturer fra de andre elevene. Leken stopper når de første roper Bingo. Arket finner du som en egen fil.

**Er du enig?**

Skriv opp påstander på forhånd. Les opp påstandene og la elevene stille seg opp i rommet for å vise om de er «enig», «uenig» eller «vet ikke». Den ene veggen er enig, den motsatte veggen er uenig, og midt på er «vet ikke». Spør noen elever om å begrunne meningen sin etter hvert spørsmål.

Forslag til påstander:

1. Det er greit å ha to store prøver på samme dag.
2. Storefri burde vare en time.
3. Det burde være forbudt å gå med caps inne.
4. Vi burde ha en undersøkelse om hvor godt lærerne underviser hvert år.
5. Vi burde ikke få karakterer på alle prøver og innleveringer.
6. Vi burde ha anonym retting av prøver.
7. Skolemiljøet vårt er godt nok
8. Jeg vet hvor elever som sliter kan henvende seg

**Sola skinner på**

Alle sitter i ring på stoler. Det er nok stoler til alle unntatt en som står i midten. Den som står i midten sier en ting om seg selv:

“Sola skinner på meg og alle som har spilt fotball”. Da må alle som har spilt fotball reise seg og bytte plass. Den i midten skal prøve å finne en ledig stol. Den som blir stående uten stol, må finne neste ting: f.eks.

«Sola skinner på meg og alle som har hvite sokker».

«Sola skinner på meg og alle som liker gym best.